IN MEMORIAM Мария Венцеславова - Arena Media
09.05.2019 » IN MEMORIAM Мария Венцеславова
Тези дни, след продължително боледуване, ни напусна Мария Венцеславова / 1943 – 2019/ беше сред големите драматични сопрани в съвременния български оперен театър. Мащабен, красив, темброво оцветен драматичен сопранов глас от високо качество, безспорна музикалност, интелигентност, красавица на сцената, артистка с присъствие и самочувствие на истинска примадона, с излъчване, изобщо с качества, каквито рядко се срещат накуп днес. Мисля, че големият й формат бе за големите сцени и преди всичко за Вагнер. Но съдбата я свърза трайно с Русенската опера, на която тя даде младостта и таланта си. На тази сцена, след като завърши столичната музикална академия, тя създаде близо 40 роли от различни стилове, автори и епохи - от Моцарт през Верди и Маскани до Прокофиев и Владигеров. И започна с най- трудните роли: Тоска, Аида, Лиза от „Дама Пика”, Дездемона в „Отело”, Амелия в „Бал с маски”, Елизабет от „Дон Карлос”, Сента в „Летящият холандец” на Вагнер.